Document ID: 32013R1328

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1328/2013 ΤΗΣ ΕΠΙΤΡΟΠΉΣ
της 12ης Δεκεμβρίου 2013
για την παραχώρηση διαπεριφερειακής σώρευσης μεταξύ της Ινδονησίας και της Σρι Λάνκα όσον αφορά τους κανόνες καταγωγής που χρησιμοποιούνται για τους σκοπούς του συστήματος γενικευμένων δασμολογικών προτιμήσεων, σύμφωνα με τον κανονισμό (ΕΟΚ) αριθ. 2454/93
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247,
Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 86,
Εκτιμώντας τα ακόλουθα:
(1)
Το άρθρο 86 παράγραφος 5 του κανονισμού (ΕΟΚ) αριθ. 2454/93 ορίζει ότι οι δικαιούχες χώρες του συστήματος γενικευμένων προτιμήσεων (ΣΓΠ) της Ένωσης, οι οποίες ανήκουν στις περιφερειακές ομάδες Ι και ΙΙΙ, μπορούν να χρησιμοποιούν αμοιβαία τις ύλες τους σύμφωνα με έναν συγκεκριμένο τύπο σώρευσης ο οποίος συνήθως καλείται «διαπεριφερειακή σώρευση» και καθορίζει τους όρους της εν λόγω σώρευσης.
(2)
Με επιστολή της 15ης Απριλίου 2013, η Ινδονησία και η Σρι Λάνκα υπέβαλαν κοινή αίτηση διαπεριφερειακής σώρευσης, σύμφωνα με το άρθρο 86 παράγραφος 5 του κανονισμού (ΕΟΚ) αριθ. 2454/93.
(3)
Οι ενδιαφερόμενες χώρες προτείνουν, προκειμένου να τονωθεί το εμπόριο και να προωθηθεί η ανάπτυξη των δύο οικονομιών, να επιτραπεί στον κλάδο της καπνοκαλλιέργειας της Ινδονησίας να προμηθεύει στις βιομηχανίες πούρων της Σρι Λάνκα ύλες ινδονησιακής καταγωγής τις οποίες η Σρι Λάνκα θα μπορούσε να χρησιμοποιεί εκεί στο πλαίσιο σώρευσης, για επεξεργασία ή μεταποίηση πέραν των εργασιών που περιγράφονται στο άρθρο 78 παράγραφος 1 του κανονισμού (ΕΟΚ) αριθ. 2454/93.
(4)
Στην αίτησή τους οι δύο χώρες δεσμεύτηκαν να συμμορφωθούν ή να διασφαλίσουν τη συμμόρφωση με τους κανόνες καταγωγής του ΣΓΠ, καθώς και να παρέχουν την απαραίτητη διοικητική συνεργασία ώστε να διασφαλιστεί η ορθή εφαρμογή των εν λόγω κανόνων, τόσο έναντι της Ένωσης, όσο και μεταξύ τους.
(5)
Η αίτηση περιλαμβάνει περιγραφή των υλών που πρόκειται να χρησιμοποιηθούν στο πλαίσιο της σώρευσης, ήτοι ακατέργαστα καπνά και απορρίμματα καπνού της κλάσης 2401 του εναρμονισμένου συστήματος (ΕΣ), καθώς και των σταδίων μεταποίησης και των συναφών διαδικασιών που θα πρέπει να πραγματοποιούνται στη Σρι Λάνκα.
(6)
Οι αιτούσες χώρες υποστηρίζουν ότι η διαπεριφερειακή σώρευση, εάν εγκριθεί, θα έχει θετικές επιπτώσεις στις οικονομίες των δύο χωρών και δεν θα επηρεάσει αρνητικά τους τομείς της οικονομίας της Ένωσης που εμπλέκονται στην παραγωγή και την πώληση πούρων.
(7)
Είναι, συνεπώς, σκόπιμο να παραχωρηθεί στη Σρι Λάνκα η δυνατότητα σώρευσης των υλών της κλάσης 2401 του ΕΣ καταγωγής Ινδονησίας, υπό την προϋπόθεση ότι και οι δύο χώρες παραμένουν δικαιούχες χώρες του ΣΓΠ, κατά την έννοια του άρθρου 2 στοιχείο δ) του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου (3).
(8)
Η Ευρωπαϊκή Επιτροπή θα παρακολουθεί την εξέλιξη των εισαγωγών που προκύπτουν από την παρούσα έγκριση και, με βάση την εν λόγω παρακολούθηση, μπορεί να επανεξετάσει την παρούσα έγκριση βάσει κριτηρίων όπως η αύξηση της ποσότητας των εισαγωγών.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Σρι Λάνκα έχει το δικαίωμα να χρησιμοποιεί, σύμφωνα με το άρθρο 86 παράγραφος 5 του κανονισμού (ΕΟΚ) αριθ. 2454/93, ακατέργαστα καπνά και απορρίμματα καπνού του κωδικού 2401 του ΕΣ καταγωγής Ινδονησίας στο πλαίσιο της σώρευσης καταγωγής. Σύμφωνα με το άρθρο 86 παράγραφος 2 στοιχείο α) του κανονισμού (ΕΟΚ) αριθ. 2454/93, το δικαίωμα αυτό τελεί υπό την προϋπόθεση ότι η Σρι Λάνκα και η Ινδονησία παραμένουν, κατά την εξαγωγή του προϊόντος στην Ένωση, αμφότερες δικαιούχες χώρες κατά την έννοια του άρθρου 2 στοιχείο δ) του κανονισμού (ΕΕ) αριθ. 978/2012.
Άρθρο 2
Ο παρών κανονισμός αρχίζει να ισχύει από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 2013.

Labels: 1
17
3
6
18